De første øl er allerede så småt ved at være tømt, og humøret er højt. Om syv timer går nordjyske The Blue Van på scenen til Smukfest, men da TV2 Nord møder dem, er der afslappet stemning og kun en smule nerver. - Vi har bare fucking meget lyst til at spille. Der skal være sommerfugle i maven, ellers er man smadret i bærret, siger forsanger Steffen Westmark. - Det bliver du citeret for, griner trommeslager Per Jørgensen. De fire mænd fra Hallund har prøvet det før. Mange gange. Faktisk er det 12. gang, de går på scenen i Bøgeskoven. - Vi har jo faktisk kobberbryllup på Skanderborg Festival, siger guitarist Søren Christensen. The Blue Van har spillet sammen siden de var 13 år. I år spiller de klokken 00.45 - en time tidligere end sidste år. Og selvom der er mange festivalgængere, der på det tidspunkt koncentrerer sig om alt andet end musikken, er der alligevel noget magisk over at spille så sent, fortæller bandet. - Man skal råbe lidt højere til publikum på det tidspunkt, siger Søren Christensen. - Det eneste problem er, at det kan være lidt hårdt, fordi man kommer til at hygge sig for meget inden da, siger Per Jørgensen og vifter med en pilsner. Er man ikke til fest under bøgetræerne, kan man opleve The Blue Van på Skråen 22 oktober.

Opsummering:
The Blue Van er klar til at lukke P3-scenen fredag på Smukfest.